Foto’s: Pakhuis brand by Paardeneiland(Foto verskaf deur JP Smith) Kaapstad se nooddienste is Saterdagoggend omstreeks 01:35 ontbied na die nywerheidsgebied van Paardeneiland waar ŉ brand uitgebreek het. JP Smith, Kaapstad se burgemeesterskomiteelid vir veiligheid, sê eenhede van Milnerton- en Brooklyn-brandweerstasies is ontplooi. Hulle het op ŉ gebou in Wessexstraat afgekom wat in ligte laaie gestaan het. “Bykomende hulpbronne is dadelik ontbied en altesaam 10 brandweerwaens en nege watertenkwaens is uiteindelik ontplooi vanaf Brooklyn, Milnerton, Soutrivier, Roelandstraat, Goodwood en Belhar. “Die brand het uitgebreek in ŉ pakhuis wat gebruik word om houtprodukte te stoor. Brandbestryders het gespook om die brand onder beheer te kry en omliggende strukture te beskerm,” sê Smith. Die gespesialiseerde Bronto Skylift-hyser is ook na die toneel ontbied en brandbestryders kon ook uit die lug uit die brand bestry. “Alhoewel die brand net ŉ paar ure later onder beheer gebring is, het die houtplate wat in die verskillende pakhuise op mekaar gestapel is, bly smeul. Spanne het deur die loop van die oggend die puin en houtplate nat gehou. Kleiner spanne is steeds op die toneel.” Geen verdere eiendom is beskadig nie, ondanks die feit dat die brand uitgebreek het in ŉ gebied waar die geboue naby aan mekaar geleë is. “Die vermoë om in ŉ noodgeval dadelik soveel hulpbronne te kan ontbied, is ŉ groot verligting. Dit is telkens ŉ bevestiging dat die voortgesette belegging in ons brandweerdiens ŉ waardige belegging is.”